**Izvještaj o radu i finansijskom poslovanju Zavičajnog muzeja za period 01.01. – 31.12.2014. godine razmatran je i jednoglasno usvojen na XIII redovnoj sjednici Upravnog odbora od četvrtka, 26.02.2015. godine, u punom sazivu uz prisustvo predstavnika Nadzornog odbora i Stručnog savjeta Ustanove, uz data stručna objašnjenja knjigovođe, dipl.oec.**

**Na istoj sjednici razmatran je i jednoglasno usvojen Zaključak Nadzornog odbora Muzeja sa VII redovne sjednice od srijede, 25.02.2015. godine kojim je konstatovano da se rad Muzeja odvijao u skladu sa zakonskom regulativom i da nije bilo nepravilnosti u radu, te da su novčana sredstva namjenski trošena.**

**Direktor koji po službenoj dužnosti prisustvuje sjednicama bio je odsutan zbog dužeg neprekidnog bolovanja.**

**Izvještaj o radu Muzeja, Izvještaj o finansijskom poslovanju Muzeja, Izvještaji o radu Upravnog i Nadzornog odbora za 2014. godinu i Plan i program rada i finansijskom planu Muzeja za 2015. godinu usvojeni su na  
redovnoj 27. sjednici Općinskog vijeća održanoj u petak, 15.05.2015. godine.**

**I PODACI O USTANOVI**

Zavičajni muzej je osnovan 1953. godine, a vlastitu zgradu posjeduje od 1957. godine koja je smještena u centralnoj zoni grada. Muzej takođe od 2005. godine posjeduje depandans u Goduši.

Naziv firme: Javna ustanova „Zavičajni muzej„

Sjedište firme: Alije Izetbegovića br. 29, 71300 Visoko

ID broj: 4218298460009

Porezni broj: 01982374

Broj rješenja: U/I-1765/00, Kantonalni sud Zenica

Reg. broj upisa: 2-262

Vrsta djelatnosti: Muzeološka djelatnost

Šifre djelatnosti: 58.11 Izdavanje knjiga (stara šifra 22.110)

58.14 Izdavanje časopisa i periodičnih publikacija (stara šifra 22.130)

58.19 Ostala izdavačka djelatnost (stara šifra 22.150)

91.02 Djelatnost muzeja (stara šifra 92.521)

91.03 Rad historijskih mjesta i građevina te sličnih znamenitosti za posjetioce (stara

šifra 92.522 – stari naziv: Zaštita kulturne baštine).

Broj stalno zaposlenih: **Iako se obim poslova stalno povećava kao i zahtjevi usluga iz muzejske djelatnosti, a**

**naročito na terenu, još od 2003. godine nije primljen nijedan novi stručni uposlenik**.

Kadrovska struktura - stalno zaposleni: direktor - VII stepen – profesor / muzejski savjetnik

kustos III - VII stepen - profesor

kustos IV - VII stepen - profesor

kustos V - VII stepen - profesor

domar - III stepen

Stalni spoljni saradnik Odlukom Općine Visoko: Agencija za vođenje knjigovodstva „Bilanssa“ - Visoko,

1 knjigovođa, dipl.oec.

Povremeni spoljni stručni saradnici: 9 - dva redovna univerzitetska profesora, dva akademika prof.dr., dva docenta dr, jedan dr.prof. emeritus, dva doktora nauka i jedan magistar i dr.

Pravni status muzeja i dalje je nepovoljan i neizvjestan - muzej je još uvijek privremeni korisnik budžeta ZE-DO kantona, Kanton finansira samo bruto plate, topli obrok i dio materijalnih troškova putem transfera. Općina Visoko ranijom svojom Odlukom zadržala je osnivačka prava, a time i zakonske obaveze.

Zavičajni muzej Visoko je jedina javna institucija na području općine Visoko registrovana za zaštitu kulturno-historijske baštine i jedna je od tri relevantne institucije na području ZE-DO kantona, koja ima educiran kadar za ovu djelatnost, ali još uvijek nema ingerencije za upravljanje nad spomenicima kulturno-historijskog naslijeđa.

Muzej shodno tome nema nikakve inspekcijske nadležnosti u okviru svojih djelatnosti, te u cilju zaštite dobara baštine može samo u saradnji sa nadležnim službama i državnim organima nadgledati i kontrolisati stanje dobara baštine uz eventualno upozoravanje nadležnih ali bez odgovarajućih mehanizama za sprječavanje uništavanja, oštećenja ili skrnavljenja dobara baštine na području općine Visoko.

**Po pitanju prenosa prava raspolaganja i upravljanja lokalitetima kulturno-historijskog naslijeđa na području općine Visoko na JU Zavičajni muzej bilo je više inicijativa od strane muzeja, ali i Općine, koje su započete još 2005. godine, i nastavljene u 2006. i 2007. godini. Nažalost, nijedna od ovih inicijativa nije realizirana. Tokom 2013. i 2014. godine u saradnji sa načelnicom Općine Visoko ponovo je aktualizirano ovo pitanje. Stanje će se vjerovatno nešto popraviti jer je upravo u toku izrada prijedloga izmjena i dopuna Zakona o zaštiti kulturne baštine ZE-DO kantona u kome učestvuju i naši predstavnici.**

Realizacija plana rada najvećim dijelom uslovljena je nedostatnim finansijskim sredstvima i direktno ovisi o njima. Muzej svake godine aplicira kvalitetnim projektima na sredstva na općinskom, kantonalnom, federalnom i državnom nivou, zatim na određene javne pozive van BiH, kao i prema nevladinom sektoru i javnim preduzećima, ali najčešće, kao i veliki broj drugih institucija, posljednjih godina sve rjeđe nailazi na pozitivan odgovor što opravdavaju nedostatkom novčanih sredstava iz EU i drugih fondova.

Muzej je u 2014. godini, i pored teške materijalne situacije, uspio izmiriti sva finansijska potraživanja zahvaljujući izmirenim obavezama od strane Kantona i Općine po osnovu materijalnih troškova, isplate naknade knjigovođi, isplate naknada članovima Upravnog i Nadzornog odbora, isplatom sredstava za zaostale plate, doprinose i poreze na neto-plate i topli obrok pripravnici.

Inače, osnovne i najveće materijalne potrebe muzeja odnose se na nabavku lož-ulja, kako bi se postigla koliko-toliko optimalna temperatura u izložbenom prostoru, depou i kancelarijama uposlenih. Redovni godišnji troškovi su i za osiguranje zgrade i eksponata, održavanje sigurnosnih sistema, kupovina i servisiranje PPA, te troškovi periodične konzervacije, preparacije i obavezne redovne godišnje restauracije muzejskih eksponata u cilju njihove zaštite.

Iz budžeta općine Visoko za 2014. godinu po osnovu *Granta za JU Zavičajni muzej*  zaključno sa 31.12.2014. godine uplaćeno je 5.000,oo KM. Bez ovih sredstava muzej ne bi mogao u zimskom periodu uopće raditi. Pored ovih sredstava Općina je doznačila i nekoliko namjenskih grantova što se vidi iz finansijskog dijela Izvještaja.

**II REALIZACIJA PLANA USTANOVE U 2014. GODINI**

Plan rada Zavičajnog muzeja za 2014. godinu usvojen je na III (trećoj) redovnoj sjednici novog saziva Upravnog odbora od 02.12.2013. godine.

U skladu sa Planom rada Općinskog vijeća Visoko, Usvojenim godišnjim Planom rada Zavičajnog muzeja Visoko za 2014. godinu i dinamikom redovnog izvještavanja, predstavnicima općinskih, kantonalnih i federalnih institucija redovno su dostavljani periodični, dvomjesečni, polugodišnji i godišnji izvještaji i ad hoc tražene informacije i to:

* Izvještaj o radu i finansijskom poslovanju Ustanove za 2013. godinu. Razmatran i jednoglasno usvojen na 18. sjednici Općinskog vijeća od 06.06.2014. godine;
* Izvještaj o radu Upravnog odbora i Nadzornog odbora za 2013. godinu. Razmatran i jednoglasno usvojen na 6. sjednici Općinskog vijeća od 06.06.2014. godine;
* Okvirni plan rada Ustanove sa finansijskim planom za 2015. godinu. Razmatran i jednoglasno usvojen na 6. sjednici Općinskog vijeća od 06.06.2014. godine;
* Periodični pregled rada i realizacije projekata muzeja, za potrebe Općine Visoko i web stranicu Općine Visoko;
* Redovni godišnji izvještaj muzeja i muzejskih zbirki za potrebe Federalnog zavoda za statistiku – Služba ZE-DO kantona;
* Redovni godišnji izvještaj o zaposlenim i platama RAD-1G za potrebe Federalnog zavoda za statistiku - Služba ZE-DO kantona;
* Redovni periodični tromjesečni finansijski izvještaji resornom ministarstvu Vlade ZE-DO kantona;
* Redovni godišnji Izvještaj o radu i finansijski izvještaj Vladi ZE-DO kantona;
* Redovni godišnji finansijski izvještaj AFIP-u / Agenciji za finansijske, informatičke i posredničke usluge dd Sarajevo, poslovnica Zenica;
* Redovni izvještaji za utrošak namjenskih sredstava-grantova za odobrene i realizovane projekte Federalnom zavodu, resornom ministarstvu ZE-DO kantona i Općini.

Tokom 2014. godine Zavičajni muzej je ostvario izuzetno pozitivne rezultate prilikom realizacije redovnih poslova, planiranih projekata kao i poslova koji su urađeni, a nisu bili planirani.

Iscrpan pregled rada za 2014. godinu evidentiran je na 51 stranici godišnjih Anala Zavičajnog muzeja. Skraćeni Izvještaj za 2014. godinu dostavljen je članovima Upravnog odbora kao radni materijal za XIII sjednicu Upravnog odbora od 26.02.2015. godine kada je razmatran i jednoglasno usvojen. Takođe, rad direktora i zaposlenih je ocijenjen pozitivno.

Slijedi taksativno pobrajanje aktivnosti predviđenih Planom rada za 2014. godinu, a što je izdvojeno iz redovnog godišnjeg Izvještaja za 2014. godinu usvojenog na Upravnom odboru.

**1.** **STALNE POSTAVKE MUZEJA**

**a) Stalna postavka „Korijeni Bosne“**

Iako muzej nema mobilijar za stalnu postavku, ipak je uspio da ostvari konkretne rezultate i realizuje stalnu postavku „Korijeni Bosne“ u izložbenom prostoru na spratu tematska je izložba o začecima bosanske državnosti u srednjevjekovnom periodu oformljena je 2011. godine. Po sadržaju postavka obuhvata prezentaciju muzejske građe od arheoloških, heraldičkih, sfragističkih eksponata kao što je srednjovjekovno oružje, keramika, nakit, predmeti od stakla, građevinski materijali, srednjovjekovni novac bosanskih vladara, povelje, pečati i grbovi bosanskih vladara i bosanske vlastele, koje su imale udjela u kulturnom i političkom životu države većinom pronađeni na području Visokog i okoline. Veći dio postavke posvećen je pisanoj riječi (lapidarni natpisi, pisma/povelje, natpisi na novcu i pečatima) koji daju uvid u morfologiju „*bosančice*“, tj. vlastitog jezika i pisma srednjovjekovne države Bosne. Izložba je dopunjena i pratećim eksponatima komunikativno-informativnog karaktera poput maketa, fotografija, arhitektornskih planova, zidnih panoa, reprodukcija i legendi/vinjeta.

Zbog nedostatka prostora za povremene izložbe nažalost stalna postavka se po potrebi skida, što je neophodno kako bi se u povodu obilježavanja značajnih datuma i organiziranja tradicionalnih manifestacija u muzeju postavile druge izložbe privremenog karaktera.

**b) Lapidarij**

Kako bi se omogućili bolji uslovi zaštite, čuvanja i prezentacije muzejskog materijala kao i poboljšanje uslova rada, usljed nedostatka prostora za izlaganje, podrumski prostor zgrade muzeja temeljito je adaptiran u prostor za izlaganje eksponata od kamena – lapidarij.

U muzejskom lapidariju nalazi se stalna postavka sa originalnim kamenim eksponatima iz različitih historijskih epoha od prethistorije do kraja 19. vijeka: neolit, ilirski i antički/rimski period, rani i kasni srednji vijek, osmanski i austrougarski period. Uz originalne eksponate u lapidariju se nalazi i nekoliko gipsanih replika koje predstavljaju izuzetno značajne spomenike kulture sa ovih prostora (Nespina ploča, Ploča sa crkve Kulina bana), a čiji originali su smješteni u Zemaljskom muzeju BiH u Sarajevu.

**c) Depandans muzeja – etno soba / etno radionica u Goduši**

Tokom 2006. godine u saradnji sa Općinom Visoko i Fondacijom Mozaik u Goduši je izgrađen depandans muzeja – Etno soba / etno radionica u kojoj se nalazi stalna postavka eksponata etnografske zbirke – čibučarskog, češljarskog (češljevi od roga) i sviraldžijskog (dvojnice, frule, pisak) zanata. Izradu predmeta pred posjetiocima u radionici prezentira stalni saradnik muzeja majstor Vehab Halilović.

**2.** **PROJEKTI MUZEJA**

Tokom stručnog, istraživačkog i muzeološkog rada u 2014. godini Zavičajni muzej je ostvario saradnju između ostalih sa: Ministarstvom za obrazovanje, nauku, kulturu i sport ZDK, Vladom ZDK-a, Zavodom za urbanizam i prostorno uređenje ZDK, JU za predškolski odgoj i obrazovanje-Visoko, osnovnim i srednjim školama na području općine Visoko, Medžlisom IZ Visoko i Medžlisom IZ Gračanica, Medresom „Osman ef. Redžović“ u Čajangradu, Franjevačkom klasičnom gimnazijom iz Visokog, Muzejom grada Zenice, Muzejom Sarajeva, Zemaljskim muzejom BiH, Muzejom Tešanj, Udruženjem „Archaetypes International Research“, predstavništvom UNESCO-a u BiH, Orijentalnim institutom BiH, Federalnim ministarstvom kulture i sporta, Federalnim zavodom za zaštitu spomenika, Državnom Komisijom za očuvanje nacionalnih spomenika BiH, Federalnim ministarstvom prostornog uređenja, Arhivom BiH, Institutom za historiju u Sarajevu, Katedrom za arheologiju Filozofskog fakulteta Univerziteta u Sarajevu, Turskom ambasadom u Sarajevu – Ured za kulturu i turizam, JP BH Pošta - Služba marketinga, Udruženjem „Infohouse“ Sarajevo, Centrom za razvoj i afirmaciju kulture i obrazovanja iz Sarajeva, UG Omladinska romska inicijativa „*Budi mi prijatelj*“ Visoko, Udruženjem mladih ljubitelja scenskih umjetnosti „*Confero*“ Visoko, Vijećem mladih Visoko, Udruženjem „*Damar omladine*“ iz Visokog, Udruženjem „*Setup*“ *-Centar društvenih inicijativa*iz Visokog, OU „*Bedem*“ D. Moštre, Aktivom žena D. Moštre i KUD-om „*Biser*“ D. Moštre, Produkcijom „*Mak-pro*“ Visoko,Udruženjem za afirmaciju kulture „*Ars tragovi*“ Visoko, BZK „*Preporod*“ Općinski odbor Visoko, Fondacijom „*Arheološki park: Bosanska piramida Sunca*“, Općinom Kakanj, Općinom Tešanj, Općinom Visoko na svim nivoima (resorne općinske službe i Komisije), istaknutim naučnim i kulturnim radnicima u Bosni i Hercegovini i dr.

***A)*** ***APLIKACIJE NA SREDSTVA ZA REALIZACIJU PROJEKATA PUTEM RESORNOG KANTONALNOG***

***MINISTARSTVA***

**Ističući činjenicu da Zavičajni muzej nema uopće osigurana novčana sredstva za organiziranje izložbi ili drugih projekata iz oblasti kulture i zaštite kulturno-historijskog naslijeđa redovno se aplicira na dodjelu sredstava**. Shodno Javnom pozivu za dostavljanje prijava za dodjelu sredstava Budžeta Zeničko-dobojskog kantona za 2014. godinu, od 15.11.2013. godine, za *projekte iz oblasti kulture i izdavačke djelatnosti* i projekte *zaštite kulturno-historijskih spomenika* Zavičajni muzej je pripremio prijedloge /elaborate projekata za 2014. godinu kojim je na osnovu odluke Upravnog odbora aplicirao 02.12.2013. godine na grant resornog ministarstva ZE-DO kantona sa transfera Budžeta Vlade ZE-DO kantona. Aplicirano je sa četiri projekta – dva iz oblasti kulture i izdavačke djelatnosti i dva iz oblasti zaštite kulturno-historijskih spomenika, što je bilo određeno odlukom Ministarstva.

**a**) Projekti iz oblasti kulture i izdavačke djelatnosti:

- Izložba „*Visoko i okolina od prahistorije do kraja srednjeg vijeka*“

- Publikacija „*60 godina Zavičajnog muzeja*“.

**b**) Projekti iz oblasti zaštite kulturno-historijskih spomenika:

- „*Rekognosciranje terena i arheološka istraživanja srednjovjekovnog lokaliteta Muhašinovići-Visoko, na*

*kojem je pronađena ploča Kulina bana, II faza*“

- „*Preparacija, restauracija i konzervacija zbirke namještaja* – *ručni rad konjičkih majstora iz 1948. godine*“

Međutim, zbog hroničnog nedostatka novca Vlada ZE-DO kantona doznačila je sredstva za samo jedan projekat - Publikaciju „*60 godina Zavičajnog muzeja*“. Međutim, odobrena sredstva u iznosu od =1.000,oo KM su tek u decembru 2014. godine doznačena na transakcijski račun muzeja tako da će realizacija projekta biti moguća u 2015. godini.

***B)******REALIZOVANI Projekti iz oblasti kulture I IZDAVAČKE DJELATNOSTI***

Po ustaljenoj praksi prezentiranja muzejskog materijala i afirmacije kulturno-historijskog naslijeđa organiziranjem izložbi i drugih kulturnih sadržaja tokom 2014. godine zabilježene su vrlo brojne aktivnosti Muzeja. Samostalno ili u saradnji sa udruženjima građana, nevladinim organizacijama, srodnim kulturno-obrazovnim institucijama, te samostalnim umjetnicima i naučnim radnicima organizirano je ukupno:

- šest izložbi, dvije promocije knjiga i jednog kataloga, dvije press-konferencije, okrugli sto, tri performansa starih zanata i bošnjačkih narodnih igara, forum-teatar predstava, te izdavanje kataloga izložbe.

- Svi kulturni sadržaji su upriličeni povodom obilježavanja prigodnih datuma (Dan nezavisnosti i državnosti BiH), jubileja ili u okviru tradicionalnih manifestacija kao što su: Svjetski dan Roma, Dan armije RBiH, Evropska noć muzeja i Međunarodni dan muzeja, Visočko ljeto – Dani kulture i sporta, MMS festival umjetnosti i kreacije, Dan općine Visoko, Dani Zaima Muzaferije, UNESCO godina Nasuha Matrakčije.

- Organizacija, priprema i realizacija ovako velikog broja aktivnosti i programskih sadržaja uključila je istraživački i terenski rad, stručne radne sastanke, izradu sinopsisa za svaku manifestaciju, rad na postavkama u izložbenom prostoru muzeja, izradu i postavljanje legendi, izradu teksta pozivnica, afiša i kataloga i sl.

**1. IZLOŽBA FOTOGRAFIJA, FORUM-TEATAR I PREDSTAVLJANJE KAMPANJE „LICE ROMA“**

***U okviru obilježavanja 8. aprila – Svjetskog dana Roma***

Organizatori: Zavičajni muzej i UG Omladinska romska inicijativa „*Budi mi prijatelj*“ Visoko. Pokrovitelj: World Vision BiH. Pored izložbe fotografija o romskoj populaciji i aktuelnim problemima Roma, programom je obuhvaćeno predstavljanje kampanje „*Lice Roma*“ i Forum teatar predstava. Trajanje: 08.04. do 09.04.2014. godine.

**2. IZLOŽBA FOTOGRAFIJA, DRAMSKIH TEKSTOVA, PROMOTIVNOG MATERIJALA ODRŽANIH PREDSTAVA,**

**NAGRADA I PRIZNANJA UDRUŽENJA „CONFERO“ VISOKO**

***U okviru programa obilježavanja 10 godina postojanja i rada Udruženja mladih ljubitelja scenskih umjetnosti „CONFERO“ iz Visokog***

Organizatori: Zavičajni muzej i Udruženje mladih ljubitelja scenskih umjetnosti „*CONFERO*“ iz Visokog. Trajanje: 11.04. do 25.04.2014. godine. Prigodnu riječ o Udruženju i jubileju dao je gospodin Rasim Pavica, novinar.

**3. PROMOCIJA KNJIGE „RUSKI I GRČKI PLAĆENICI U RATU U BiH“ autora Aziza Tafre, majora Armije BiH u penziji - *Povodom 15. aprila – Dana Armije RBiH***

Organizator: Zavičajni muzej - Visoko. Mjesto održavanja: Velika sala Općine Visoko. Promotori: prof.dr. Nedžad Ajnadžić, general Armije RBiH i Vojske Federacije BiH u penziji i prof. Senad J. Hodović, direktor Zavičajnog muzeja. Moderator programa promocije bio je mr. Adil Žigić, dipl. sociolog iz Sarajeva.

**4. MANIFESTACIJA „*Etnografija moštranskog kraja*“**

***U okviru obilježavanja Evropske noći muzeja - 17. maja i Međunarodnog dana muzeja - 18. maja***

Organizatori: Zavičajni muzej i OU „Bedem“ D. Moštre. Održavanje: 07. i 08.06.2014. godine.

Zbog poznatih vanrednih okolnosti i stanja proglašene prirodne nepogode na području ZDK i općine Visoko obilježavanje i održavanje manifestacije je u tri navrata pomjerano i realizirano u junu mjesecu. Manifestacija je imala sljedeće programske aktivnosti:

**a) Press-konferencija na temu „Etnografija moštranskog kraja“**

Učesnici: Mubera Pulo, kustos Zavičajnog muzeja, Alma Frljak, predsjednica OU „Bedem“ D. Moštre, Azra

Smajić, predsjednica Aktiva žena iz Donjeg Moštra i Vasvija Šabić, članica KUD-a „Biser“ Donje Moštre.

Održavanje: 20.02.2014. godine u prostoru foajea Gradskog kina-Visoko.

**b) Press-konferencija na temu „Etnografija moštranskog kraja“**

Učesnici: Habiba Efendira-Čehić, kustos Zavičajnog muzeja, Alma Frljak, predsjednica OU „Bedem“ D.

Moštre, Azra Smajić i Medina Omanović ispred Aktiva žena D. Moštre i Vasvija Šabić članica KUD-a „Biser“

D. Moštre. Održavanje: 13.05.2014. godine u prostoru kancelarije kustosa Muzeja.

**c) Izložba „Etnografija moštranskog kraja“**

Koautorice: prof. Đenana Ganić, prof. Habiba Efendira-Čehić, prof. Mubera Pulo uz konsultacije sa domicilnim

stanovništvom. Otvaranje: 07.06.2014. godine u prostoru Zavičajnog muzeja-Visoko. Promotor izložbe:

akademik prof.dr. Ibrahim Pašić. Trajanje 07.06. – 06.08.2014. godine.

U okviru manifestacije i izložbe štampan je katalog izložbe pod nazivom „*Etnografija moštranskog kraja*“ u

izdanju Zavičajnog muzeja-Visoko.

**d) Performans majstora kovačkog zanata i postavka predmeta kovačkog zanata**

Performans izveo:kovač Muhamed Omanović. Održavanje: 07.06.2014. godine ispred zgrade muzeja.

Ovaj segment je postigao izuzetno pozitivan odjek u javnosti i ova praksa će se nastaviti.

**e) Splet bošnjačkih narodnih igara**

Održavanje: 07.06.2014. godine ispred zgrade „Partizan“ u 20,00 sati. Izvođači: članovi KUD-a „Biser“ iz

Donjeg Moštra. U programu je učestvovao i hor učenika OŠ „Mula Mustafa Bašeskija“ iz Donjeg Moštra.

**f) Izložbeno-prodajni salon ručnih radova žena moštranskog kraja**

Održavanje: 08.06.2014. godine ispred zgrade „Partizan“.

**g) Prezentacija i degustacija bosanskih tradicionalnih jela „Bosanska sofra“ od strane članica Aktiva žena**

**D. Moštre** Održavanje: 08.06.2014. godine u holu zgrade „Partizan“.

**h) Splet bošnjačkih narodnih igara**

Održavanje: 08.06.2014. godine ispred zgrade „Partizan“ u 19,00 sati. Izvođači: članovi KUD-a „Biser“ iz

Donjeg Moštra. U programu je učestvovao i hor učenika OŠ „Mula Mustafa Bašeskija“ iz Donjeg Moštra.

**5. SAMOSTALNA IZLOŽBA LIKOVNIH RADOVA AKADEMSKOG SLIKARA ANELA LEPIĆA**

***U okviru otvaranja i održavanja festivala umjetnosti i kreacije „Many man show 2“***

Organizatori: Udruženja mladih iz Visokog: Setup - Centar društvenih inicijativa, Damar omladine, Confero – Udruženje mladih ljubitelja scenskih umjetnosti, Doktori i čarobnjaci, Foto-klub Zenit Visoko i BB Kulin ban '08 i Zavičajni muzej-Visoko. Promotor: Habiba Efendira-Čehić, kustos. Trajanje: 15.08. – 08.10.2014. godine.

**6. MANIFESTACIJA *Visočko ljeto 2014 – Dani trgovine i Dani kulture i sporta***

**A) Performans tradicionalne izrade predmeta goduškog kraja (sviraldžijski, češljarski i čibučarski, zanat)**

Performans izveo: majstor Vehab Halilović. Održavanje: 30.07. – 05.08. i 25.08. – 29.08.2014. godine.

**B) Performans tradicionalne izrade predmeta grnčarskog zanata iz Liješeve**

Performans izveo: majstor Nedim Ohran. Održavanje: 30.07. – 05.08. i 25.08. – 29.08.2014. godine.

**C) PROMOCIJA KNJIGA: „TRAČKO IME I TRAČANI U BOSNI“ I „GOTIZMI I ILIRIZMI U KULINOVOJ POVELJI“**

**autora akademika prof.dr. Ibrahima Pašića**

***Promocija knjiga je održana u okviru obilježavanja Dana općine Visoko - 29. augusta i održavanja tradicionalne manifestacije „Visočko ljeto – Dani kulture i sporta 2014“***

Promotori: akademik prof.dr. Dževad Jahić, emeritus prof.dr. Ibrahim Krzović i prof.dr. Senadin Lavić.

Organizatori: Zavičajni muzej-Visoko i Općina Visoko. Održavanje: 29.08.2014. godine u velikoj sali Općine Visoko.

**7. XI MANIFESTACIJA *Dani Zaima Muzaferije***

**A) Svečano otvaranje Manifestacije,** u prostoru Zavičajnog muzeja, 27.11.2014. godine

**B) Izložba crteža i akvarela** iz fundusa Umjetničke galerije BiH **jednog od najpoznatijih umjetnika države BiH**

**i šire, Ismeta Mujezinovića.** Trajanje izložbe: 27.11. – 05.12.2014. godine.

**C) Promocija kataloga *Tragovi*** u prostoru Zavičajnog muzeja, 27.11.2014. godine.

Specijalni gost na ceremoniji otvaranja manifestacije poznati glumac Mustafa Nadarević koji je i otvorio

Manifestaciju u prisustvu eminentnih javnih ličnosti BiH i načelnice Općine Visoko.

**8. MANIFESTACIJA UNESCO-ova godina Nasuha Matrakčije Bošnjaka – 450 godina od smrti (1564-2014)**

U okviru manifestacije održane su dvije programske aktivnosti:

**A) *Okrugli sto „Naučnik, književnik i minijaturist Nasuh Matrakči Visočanin“***

Organizatori: BZK „Preporod“ Općinsko društvo Visoko, Orijentalni institut Univerziteta u Sarajevu i Zavičajni

muzej – Visoko. Pokrovitelj: Općina Visoko.

Učesnici - izlagači: dr. Aladin Husić, dr. Elma Korić, dr. Adnan Kadrić, dr. Ahmed Zildžić, mr. Madžida Mašić,

dr. Amina Šiljak-Jesenković, prof.dr. Ibrahim Krzović i mr. Aida Smailbegović.

Održavanje: 13.12.2014. godine u prostoru Zavičajnog muzeja-Visoko.

**B) *Izložba reprodukcija minijatura Nasuha Matrakčije Visočanina***

Organizatori: BZK „Preporod“ Općinsko društvo Visoko i Zavičajni muzej-Visoko.

Promotor: prof.dr. Ćazim Hadžimejlić. Specijalni gost: Armin Muzaferija. Izložbu otvorio: Šahin Soner, ataše

za kulturu Ambasade Republike Turske. Trajanje: 24.12.2014. godine – 05.01.2015. godine.

**C) *Projekti iz oblasti zaštite I AFIRMACIJE kulturno-historijskOG NASLIJEĐA***

Iako je Vlada ZE-DO kantona odobrila projekat muzeja i novčana sredstva iz oblasti zaštite kulturno-historijskog naslijeđa „*Rekognosciranje terena i arheološka istraživanja srednjovjekovnog lokaliteta Muhašinovići-Visoko, na kojem je pronađena ploča Kulina bana, II faza*“ sredstva nisu dostavljena, tako da, nažalost, projekat nije mogao biti realiziran.

**Ad1) *Stručni rad na evidentiranju kulturno-historijskog naslijeđa na području općine Visoko u okviru izrade***

***izmjena i dopuna Prostornog plana općine Visoko***

Od novembra 2013. godine Općina Visoko u saradnji sa Kantonalnim zavodom za urbanizam i prostorno uređenje Zenica kao nosiocem izrade Prostornog plana ZE-DO kantona i nosiocem izrade izmjena i dopuna Prostornog plana općine Visoko za period 2014-2034. godina aktivno je radila na izradi Prostorne osnove sa osnovnom koncepcijom kao prvom fazom Prostornog plana općine. S tim u vezi, muzej se nekoliko mjeseci sa svim kapacitetima uključio u ovaj projekat i uzeo izuzetno aktivno učešće u segmentu korišćenja i zaštite kulturne i prirodne baštine općine Visoko na taj način što je radni tim muzeja izvršio temeljitu reviziju podataka o postojećim lokalitetima i objektima kulturno-historijskog naslijeđa evidentiranih u postojećem Prostornom planu općine. Radni tim muzeja je *Studiju mogućnosti zaštite i uređenja kulturno-historijskog naslijeđa* iz 1984. godine sa popisom evidentiranih lokaliteta i objekata dopunio objektima i lokalitetima za koje, u skladu sa odredbama Zakona o zaštiti kulturne baštine ZDK, smatra da predstavljaju potencijalno dobro baštine, a koji se nalaze na području samog gradskog jezgra i širem području općine Visoko.

Pored toga, terenskim radom na području Visokog izvršen je uvid u stambene arhitektonske objekte iz austrougarskog perioda koji su izgrađeni poslije 1912. godine i koji u izgledu posjeduju elemente orijentalnog i zapadno-evropskog stila. Utvrđeno je da neki od objekata navedenih u studiji nažalost više ne postoje odnosno srušeni su, a na njihovom mjestu izgrađeni su potpuno novi objekti sa potpunim odsustvom stilskih elemenata ili sa izmijenjenim elementima arhitekture. Nakon višemjesečnog kontinuiranog i sistematskog rada dopunjena studija kulturno-historijskog naslijeđa sa popratnim aktom proslijeđena je Zavodu za urbanizam i prostorno uređenje 24.10.2014. godine, kao i resornoj službi Općine Visoko.

28.11.2014. godine u velikoj sali Općine Visoko održana je prezentacija koncepcije Prostornog plana Općine Visoko, gdje je istaknuta izuzetno pozitivna uloga muzeja u segmentu istraživanja, izrade i prezentacije kulturno-historijskog naslijeđa.

**Ad2) *Prijedlog muzeja za izdavanje redovne poštanske marke na temu kulturno-historijsko naslijeđe BiH***

Na Poziv „JP BH Pošta“ Služba marketinga za učešće u predlaganju tema i motiva za Program izdanja prigodnih i redovnih poštanskih maraka u 2014. godini muzej je dostavio prijedlog (broj 03-78-01/14 od 09.04.2014. godine) za izdavanje redovnog poštanskog izdanja na temu Kulturno-historijsko naslijeđe.

Nakon obavljenih stručnih konsultacija i odluke Upravnog odbora odabrani motiv prijedloga muzeja bio je: „*Mili-Arnautovići, krunidbeno mjesto bosanskih vladara*“. Cilj projekta: Afirmacija kulturno-historijskog naslijeđa Visokog i okoline putem filatelističkih izdanja s kojim se naša općina predstavlja u zemlji i inostranstvu. Inače, u saradnji sa Zavičajnim muzejom do sada su izdate tri poštanske marke sa motivima općine Visoko.

**Ad3) *Saradnja sa Fondacijom „Arheološki park: Bosanska piramida Sunca“***

Na osnovu pribavljene urbanističke saglasnosti od Ministarstva za prostorno uređenje, promet i komunikacije i zaštitu okoline ZDK od 19.04.2012. godine, te na osnovu Zaključka Općinskog vijeća od 01.06.2013. godine i odluke Upravnog odbora od 07.05.2014. godine Zavičajni muzej je 07.05.2014. godine uz obavljene konsultacije sa nadležnim općinskim službama i resornim kantonalnim ministarstvom zaključio Ugovor o saradnji sa Fondacijom “Arheološki park: Bosanska piramida Sunca“ po predmetu preliminarnih arheoloških radova za period 01.06. – 21.09.2014. godine unutar „*Multidisciplinarnog naučnog projekta istraživanja Bosanske doline piramida*“. Ugovor je zaključen pod istim uvjetima kao i ugovor iz prethodne 2013. godine. Kako je urbanistička saglasnost izdata od strane Ministarstva za prostorno uređenje, promet i komunikacije i zaštitu okoline ZDK izdata na period 2011-2014. godine istekla je zaključno sa 31.12.2014. godine.

Prema zaključenom ugovoru Zavičajni muzej nadležan je za praćenje dijela projekta koji se odnosi isključivo na segment arheoloških istraživanja, odnosno čuvanje, zaštitu i prezentaciju eventualno pronađenog muzejskog materijala dok za sve ostale segmente istraživačkog projekta muzej nema nikakvih ingerencija.

Na osnovu postignutog dogovora predstavnici Fondacije grupe posjetilaca nakon obilaska lokaliteta „Bosanske doline piramida“ upućuju u muzej, što je djelimično ispoštovano. Postoji određeni broj zainteresovanih turista koji nakon posjete lokaliteta samoinicijativno i individualno posjete i muzej. Grupe turista koje preko Fondacije „AP:BPS“ posjećuju Visoko i njihove turističke rute nužno ne uključuju posjetu muzeju. Inače, treba spomenuti da je Muzej registrovan za muzejsku djelatnost i zaštitu kulturno-historijskog naslijeđa, a nije za turističku i privredno-trgovačku djelatnost, iako muzejske zbirke i kulturno-historijsko naslijeđe na području općine Visoko predstavljaju jedan od resursa turističke ponude općine Visoko i prezentovane su adekvatnim propagandnim materijalom.

**3. M U Z E J S K E Z B I R K E I V O Đ E N J E M U Z E J S K I H K NJ I G A**

Fundus Zavičajnog muzeja predstavlja osam tematskih zbirki, arhiv, fototeka i stručna biblioteka, te kartoteka. Muzej povremeno dopunjava i proširuje postojeći fundus muzejskih zbirki otkupom - shodno finansijskim mogućnostima, te poklonima ili nalazima sa redovnih prospekcija lokaliteta i slučajnim nalazima.

Ono što je posebno važno napomenuti sa aspekta dokumentaristike je činjenica da se uvela praksa obaveznog fotografisanja novonabavljenih eksponata i postepeno sistematsko retroaktivno snimanje već stručno obrađenih i inventarisanih eksponata. Takođe, zbog nedostatka novca, opreme kao i stručnog osoblja, u početnoj fazi je i dugotrajni projekat digitalizacije cjelokupnog fundusa Muzeja. Dajemo pregled stanja po zbirkama:

**Arheološka zbirka**

Najbrojnija je zbirka Zavičajnog muzeja. Obuhvata materijal svih ubiciranih, rekognosciranih i arheološki istraženih nalazišta sa područja visočke kotline. Podjela unutar zbirke izvršena je prema mjestu nalazišta/lokalitetu. Vodi se od 1954. godine. Zbirka broji cca 100.000 arheoloških artefakata, od čega 3.347 inventarisanih jedinica, 83.699 signiranih arheoloških artefakata, 70 kutija pretežno keramičkog materijala sa različitih lokaliteta na području općine Visoko i cca 10 kg arheološkog materijala nađenog tokom prospekcije srednjovjekovnih lokaliteta tokom 2013. godine. Tokom 2014. godine nije bilo nikakvih promjena stanja zbirke.

**Srednjovjekovna zbirka**

Srednjovjekovna zbirka broji ukupno 171 evidentirana predmetai određenu količinu srednjovjekovnog arheološkog materijala koji se tretira kao studijski materijal i nije inventarisan i stručno obrađen. Tokom 2014. godine nije bilo nikakvih promjena stanja zbirke.

**Etnografska zbirka**

Vodi se od 1958. godine. Zbirka broji ukupno 998 etnografskih jedinica. Tokom 2014. godine zbirka je dopunjena sa 2 (dva) predmeta putem poklona: 1. *Foto-aparat marke „Flexo“* i 2. *Drvene nanule s topucima.*

**Numizmatička zbirka**

Jedna je od najstarijih zbirki. Vodi se od 1953. godine kada je muzej osnovan i broji 1268 numizmatičkih jedinica iz skoro svih epoha i civilizacija. Tokom 2014. godine nije bilo nikakvih promjena stanja zbirke.

**Geološko-paleontološka zbirka**

Vodi se od 1976. godine i obrađuje tri podzbirke: rude, stijene i fosile. Broji 477 geološko-paleontoloških jedinica. Tokom 2014. godine nije bilo nikakvih promjena stanja zbirke.

**Zbirka predmeta i oružja I i II svjetskog rata i agresije na RBiH '92-'95**

Zbirka broji ukupno oko 467 muzeoloških jedinica. Tokom 2014. godine nije bilo nikakvih promjena stanja zbirke.

**Umjetnička zbirka**

Umjetnička zbirka je najmlađa zbirka. Vodi se od 1987. godine. Zbirka broji 35 inventarnih jedinica. Tokom 2014. godine zbirka je obogaćena autorskim radovima akademskog slikara Anela Lepića iz Visokog koji je muzeju poklonio 19 originalnih djela.

**Orijentalna zbirka**

Ukupan broj inventarnih jedinica / dokumenata evidentiranih u Inventarnoj knjizi zbirke dokumenata i rukopisa na orijentalnim jezicima i arebici iznosi 160. Stanje zbirke je nepromijenjeno u odnosu na prethodnu, 2013. godinu.

***- Procjena stepena oštećenosti i revizija eksponata***

*Komisija za procjenu stepena oštećenosti eksponata i redovnu petogodišnju reviziju* čiji je rad iniciran na zahtjev direktora i odobren od strane Upravnog odbora, u sastavu: - prof. Mubera Pulo, kustos – predsjednica, prof. Đenana Ganić, kustos – član, Melika Ahić, članica Komisije i Nermin Keso, manipulant zbirkama – član, tokom 2014. godine završila je veliki posao uvida u zbirke i uradila Elaborat o radu stručne komisije za procjenu stepena oštećenja eksponata i reviziju fundusa muzeja. Pored rada na reviziji Stručna komisija je utvrdila stepen ugroženosti eksponata i upozorila na predmete za koje je potrebna hitna zaštita - konzervacija, restauracija i/ili preparacija. Ovi poslovi zahtijevaju izuzetno stručne osobe, puno vremena i novčana sredstva koja muzej ne dobiva namjenski.

**Arhiv**

Obuhvata 46 kutija (dim. 30x15x40 cm) dokumentacijske građe, od čega je veći dio arhiva neobrađen. Hronološki je klasificiran prema periodima: - Zbirka dokumenata iz perioda osmanske vlasti, - Općinski arhiv iz perioda 1881 – 1909. godine, - Općinski arhiv iz perioda 1910 – 1920. godine, - Općinski arhiv iz perioda od 01.01.1930. godine do 31.12.1946. godine (oko 30 kutija građe), - Općinski arhiv iz perioda 1941 – 1960. godine, - Memoarska građa, - Ostalo (materijali Komisije za historiju, nedatirane knjige i dr). Inventarna knjiga općinskog arhiva započinje rednim brojem 1 (jedan), a završava rednim brojem 358/4 (tristotinepedesetosam/četiri).

**Fototeka**

Inventar Fototeke Zavičajnog muzeja Visoko obuhvata zbirku pozitiva i negativa fotografija različitih tematika:

- Historija – period prije II svjetskog rata, - Historija – ratni period / 1941 – 1945. godina, - Historija – period poslije II svjetskog rata, - Tito u Visokom, - Fotografije zbirki, - Fotodokumentacija povremenih izložbi.

Tokom 2014. godine fototeka je dopunjena sa 3 fotografije poklonjene od građana: dvije originalne fotografije u crno-bijeloj tehnici i jedna kopija crno-bijele fotografije.

**Biblioteka / Knjižni fond**

Stručna muzejska biblioteka podijeljena je prema oblastima, a vodi se prema abecednom redoslijedu od 1954. godine. Broji 1542 djela, stručnih naslova, publikacija, periodike i štampe.

Tokom 2014. godine muzejska biblioteka je dopunjena sa novih 35 (tridesetpet) naslova, od čega je otkupljeno 11 (jedanaest) novih naslova, a poklonjenih je 14 (četrnaest). Stanje očuvanosti biblioteke je zadovoljavajuće.

*Knjiga periodike i štampe*– počinje stranicom 1 (jedan), od 24.02.1979. godine, a završava stranicom 35 (tridesetpet).

**Kartoteka Zavičajnog muzeja**

Stručna kartoteka je internog karaktera i obuhvata:

- kartoteku muzejskih jedinica po zbirkama i podzbirkama, - kartoteku fototeke, - kartoteku biblioteke, - kartoteku spomenika kulture i - kartoteku arheološke karte Visokog. Evidentirano je ukupno 6.455 (šesthiljadačetiristotinečetrdesetpet) inventarnih kartica. Tokom godine kustosi su obavljali redovne poslove evidentiranja - inventarisanja, obrade i vođenja muzejskih knjiga za predmete nabavljene otkupom ili poklonom, te za novonabavljene stručne i ostale naslove.

**1. ULAZNA KNJIGA**

Vodi se od rednog broja 1 (jedan), od 07.07.1960. godine. Prema *Pravilniku o sadržaju i načinu vođenja muzejskih knjiga, kartoteke i fototeke* (Sl. list RBiH, br. 2/1994) redni broj Ulazne knjige zavodi se svake godine od broja 1 (jedan). Tokom 2014. godine evidentiran je ulaz predmeta pod ukupno jedanaest (11) rednih brojeva. Pored 24 poimenično navedena predmeta u Ulaznoj knjizi zavedeno je pod šest (6) rednih brojeva ulaz još šest (6) gostujućih izložbi. Nije otkupljen nijedan predmet, odnosno svi pojedinačni predmeti su dospjeli u muzej na osnovu poklona odnosno kao predmeti kulturne baštine sa područja Visokog i okoline.

**2. IZLAZNA KNJIGA**

Počinje rednim brojem 1 (jedan), od 21.09.1960. godine, a završava rednim brojem 175, od 10.12.2014. godine.

Tokom godine zavedeno je ukupno 6 (šest) izlaza muzejskog materijala, počev od rednog broja 170 – revers dva (2) eksponata iz Zavičajnog muzeja fizičkom licu; r.br. 171 – izložba fotografija, plakata i ostalog promotivnog materijala UG „*Omladinska romska inicijativa – Budi mi prijatelj*“; r.br. 172 – izložba fotografija, plakata, nagrada i priznanja dosad realizovanih predstava Udruženja mladih ljubitelja scenskih umjetnosti „Confero“, r.br. 173 – izložba „Etnografija moštranskog kraja“, r.br. 174 – samostalna izložba umjetničkih radova akademskog slikara Anela Lepića iz Visokog, r.br. 175 – izložba crteža i akvarela autora Ismeta Mujezinovića (1907-1984) iz fundusa Umjetničke galerije BiH.

**3. Knjiga poklona**

Tokom 2014. godine u *Knjigu poklona* od rednog broja 208 do rednog broja 225 evidentirano je dvadesetčetiri (24) predmeta i četrnaest (14) publikacija od čega 5 (pet) časopisa, 6 (šest) knjiga, tri (3) kataloga.

**Poslovi na vođenju ljetopisa – anala Zavičajnog muzeja** redovno se vode od 2002. godine

Realizovani su u potpunosti i tokom 2014. godine. Ljetopis muzeja za 2014. otkucan je na 51 strani teksta.

**4. PEDAGOŠKA DJELATNOST**

- Kako je i predviđeno tokom 2014. godine cjelokupna pedagoška djelatnost odvijala se u kontinuitetu zbog velikog interesovanja organizovanih školskih i drugih grupa posjetilaca. Posebno je istaknuta tradicionalno dobra saradnja muzeja sa svim osnovnim i srednjim školama na području općine Visoko. Takođe, zadovoljavajuća i kvalitetna saradnja se odvija i sa školama iz susjednih općina. Bitno je napomenuti da sve organizirane posjete muzeju propraćene su stručnim predavanjima uposlenika – kustosa na temu kulturno-historijskog naslijeđa općine Visoko.

Povremeno, pedagoška djelatnost obavljana je sa grupama posjetilaca i na lokalitetima kulturno-historijskih spomenika na području općine, prije svega na lokalitetu Mili u Arnautovićima, gdje posebno izdvajamo izlazak na lokalitet radi održavanja predavanja delegaciji predstavnika Švedskog međunarodnog centra za lokalnu demokratiju (ILCD) kao i učesnicima ICLD programa „*Lokalni politički lideri – jačanje žene u politici*“ koja je posjetila Općinsku načelnicu.

- Shodno postignutoj saradnji sa Fondacijom „*Arheološki park: Bosanska piramida Sunca*“ realiziran je veći broj organiziranih grupnih posjeta muzeju turista koji su prvenstveno došli u Visoko radi obilaska kompleksa tunela na Ravnama.

- Statistički podaci uposlenika kroz redovno praćenje posjećenosti potvrđuju da je Muzej tokom 2014. godine posjetilo preko 3500 posjetilaca što pokazuje da je zadržan trend posjećenosti.

**5. STRUČNO USAVRŠAVANJE KROZ OKRUGLE STOLOVE, SIMPOZIJE, KONFERENCIJE I**

**STRUČNE SEMINARE**

Tokom 2014. godine prvi put u proteklih deset godina zbog preopterećenosti drugim poslovima, nedostatka slobodnog vremena i materijalnih mogućnosti zaposleni nisu prisustvovali organizovanim seminarima, okruglim stolovima i sličnim manifestacijama u cilju sticanja novih naučnih saznanja iz oblasti muzejske i srodnih djelatnosti, a koji se povremeno organizuju u BiH i van granica naše zemlje.

**6. SARADNJA SA MEDIJIMA**

Kao i ranijih godina i tokom 2014. godine rad Zavičajnog muzeja bio je podržan od strane kako lokalnih tako i ostalih, elektronskih i printanih medija Bosne i Hercegovine i drugih zemalja.

Broj članaka i priloga objavljenih na različitim web-stranicama kao i u printanim medijima je veliki shodno aktivnostima muzeja na prezentaciji i afirmaciji kulturne baštine tokom 2014. godine. Muzej je takođe bio aktivan u ažuriranju stranice našeg muzeja na evropskom muzejskom portalu **euromuse.net** čime se Zavičajni muzej uključio u veliku porodicu muzeja čiji rad se putem ovog portala afirmiše i prati kako kod nas, tako i u Evropi i svijetu.

**7. STANJE OBJEKATA I PREDMETA KULTURNO-HISTORIJSKOG NASLIJEĐA NA PODRUČJU OPĆINE VISOKO**

**Zakonska regulativa**

* Na nivou države Bosne i Hercegovine ne postoji resorno ministarstvo, niti krovni zakon kojim bi se regulisala oblast zaštite kulturno-historijske baštine.
* Na nivou Federacije BiH također ova oblast nema jedinstven Zakon. Federalno Ministarstvo kulture i sporta kao i Zavod za zaštitu spomenika FBiH, pri donošenju odluka i stručnih mišljenja poziva se na *Zakon o zaštiti kulturno-historijskog i prirodnog naslijeđa* (Sl. list SR BiH br. 20/85) iz 1985. godine.

Dodatnu poteškoću predstavlja Odluka Ustavnog suda Federacije BiH iz 2010. koji je ovo Ministarstvo proglasilo nenadležnim.

* Oblast zaštite objekata i predmeta kulturno-historijskog naslijeđa na nivou Kantona u potpunosti i kvalitetno je regulisana odredbama *Zakona o zaštiti kulturne baštine ZE-DO kantona* (Sl.novine ZE-DO kantona br.2/2000) i *Zakona o muzejskoj djelatnosti ZE-DO kantona* (Sl.novine ZE-DO kantona br.15/03).
* Zbog činjenice da još uvijek nije oformljen Zavod za zaštitu spomenika ZE-DO kantona, sav teret oko čuvanja, brige i zaštite objekata i predmeta kulturno-historijskog naslijeđa na području općine Visoko, na osnovu potreba i pojedinačnih ovlaštenja resornog nadležnog ministarstva, snosi Zavičajni muzej. Stoga Muzej, pored obavljanja svih redovnih djelatnosti, radi i veliki dio poslova za koje nema dovoljno prostora, kadra, novčanih sredstava niti slobodnog vremena.
* Zavičajni muzej-Visoko jedina je javna institucija na području općine Visoko registrovana za zaštitu kulturno-historijske baštine i jedna je od dvije relevantne institucije na području ZE-DO kantona, koja ima educiran kadar za ovu djelatnost, ali nema ingerencije za upravljanje nad spomenicima kulture.
* Muzej shodno tome nema nikakve inspekcijske nadležnosti u okviru svojih djelatnosti, te u cilju zaštite dobara baštine može samo u saradnji sa nadležnim službama i državnim organima nadgledati i kontrolisati stanje dobara baštine uz eventualno upozoravanje nadležnih ali bez odgovarajućih mehanizama za sprječavanje uništavanja, oštećenja ili skrnavljenja dobara baštine na području općine Visoko.

**NACIONALNI SPOMENICI NA PODRUČJU OPĆINE VISOKO**

* Prema Aneksu 8. Dejtonskog mirovnog sporazuma za mir u Bosni i Hercegovini konstituisana je nezavisna Komisija/Povjerenstvo za očuvanje nacionalnih spomenika. Mjere zaštite i rehabilitacije dobara koja su utvrđena kao nacionalni spomenici BiH utvrđene su Zakonom o zaštiti dobara koja su odlukom Komisije za zaštitu nacionalnih spomenika proglašena kao nacionalni spomenik („Sl. Novine FBiH“, br. 2/02, 8/02, 27/02 i 6/05). Članom 5. ovog Zakona, na osnovu Stručnog mišljenja Zavoda za zaštitu spomenika FBiH, utvrđeno je da Saglasnost - Odobrenja za zaštitu, konzervaciju, prezentaciju i rehabilitaciju nacionalnih spomenika izdaje Federalno ministarstvo prostornog uređenja i okoliša.
* Prema kriterijima Komisije za očuvanje nacionalnih spomenika za proglašenje dobra nacionalnim spomenikom, na području općine Visoko do sada je proglašeno 6 (šest) nacionalnih spomenika.
* Na privremenoj listi Komisije za očuvanje nacionalnih spomenika na području Općine Visoko nalaze se tri spomenika: Alaudinova (Šadrvanska) džamija, Samostan Arnautovići i Nakšibendijska tekija.

Iako Zavičajni muzej ne upravlja lokalitetima nacionalnih spomenika redovno je praćeno stanje navedenih spomenika.

**1) *Arheološko područje Mili/Arnautovići – mjesto stanka bosanske vlastele i krunidbena i grobna crkva***

***bosanskih kraljeva*** (Odluka broj: 06-6-894/03-02 od 02.07.2003. godine) i (Odluka broj: 05.2-2-106/09-3 od 09.09.2009. godine); Uz izuzetno veliko zalaganje uposlenika Muzeja u saradnji sa Zavodom za zaštitu spomenika FBiH i Općinom Visoko i tokom 2014. godine stanje na lokalitetu nacionalnog spomenika Mili u Arnautovićima praćeno je kontinuirano. Obilasci su realizirani u okviru redovnih aktivnosti praćenja stanja i očuvanosti nacionalnog spomenika te prilikom organizovanih posjeta preko muzeja. Nažalost, problem predstavljaju grupe posjetilaca koje samoinicijativnim posjetama i neprikladnim ponašanjem pojedinaca narušavaju izgled spomenika. Zabilježene su čak i organizovane grupe posjeta, za koje muzej ne zna, od strane raznoraznih turističkih organizacija, koje svojim ponašanjem devastiraju ono što su zaposlenici muzeja popravili.

**2) *Graditeljska cjelina – Tabačka/Tabhanska džamija*** (Odluka broj: 08-2-6-801/03-9 od 09.10.2003. godine);

Nacionalni spomenik čini džamija sa mezarjem uz džamiju. Iako nema tariha niti vakufname o vremenu nastanka, pretpostavlja se da je sagrađena u XVII vijeku u vrijeme ekspanzije tabačkog zanata u Visokom.

U svojoj historiji objekat je nekoliko puta obnavljan usljed velikih poplava i požara koje su zadesile Visoko. 1870. godine desila se zadnja velika poplava nakon čega je objekat izgrađen u današnjem obliku. Nakon Agresije na RBiH, usljed znatnih oštećenja objekta, izvršeni su primarni sanacioni radovi na krovnoj konstrukciji i na jugoistočnom zidu koji je direktno pogođen artiljerijskim projektilom. Radovi na realizaciji projekta „*Restauratorsko-konzervatorski radovi na objektu i uređenje prostora oko džamije*“ započeti 2005. godine u saradnji sa Vladom Federacije BiH, Federalnim zavodom za zaštitu spomenika, Komisijom za očuvanje nacionalnih spomenika BiH, Medžlisom IZ Visoko, Općinom Visoko i Zavičajnim muzejom još uvijek traju. Predstavnici muzeja redovno su u kontaktu sa predstavnicima Medžlisa IZ Visoko i građevinskim odborom, te imamom džamije prof. Asimom ef. Muslijom po pitanju izvođenja radova na cjelini nacionalnog spomenika.

**3) *Historijsko područje – Stari grad Visoki*** (Odluka broj: 05.1-2-1047/03-2 od 02.03.2004. godine),

(Odluka broj: 05.2-2-1047/03-12 od 15.03.2006. godine), (Odluka broj: 05.1-02-1047/03-42 od 05.11.2008.

godine), (Odluka broj: 05.1-02-106/09-2 od 10.03.2009. godine)

Nacionalni spomenik čine ostaci Starog grada *Visoki*, arheološki materijal koji se nalazi u zemlji i dio pokretnog naslijeđa pronađenog na lokalitetu do donošenja Odluke, a koji se nalazi u zbirkama Zavičajnog muzeja, koji je adekvatno zbrinut.

U cilju trajne zaštite, konzervacije i adekvatne prezentacije lokaliteta, Muzej još od 2007. godine vodi kampanju na projektu *Stari grad Visoki*. Probnim i sistematskim arheološkim istraživanjima 2007. i 2008. godine otkrivena je južna strana bedema i zidova, te cisterna za vodu u okviru kompleksa Starog grada Visoki na kojim je izvršen restauratorsko-konzervatorski zahvat 2011. godine s ciljem rekonstrukcije i zaštite istraženog ansambla.

Tokom 2014. godine i pored više inicijativa i urgencija od strane Muzeja prema Federalnom zavodu za zaštitu spomenika i nadležnom federalnom ministarstvu nije bilo pomaka po pitanju nastavka projekta *revitalizacije Historijskog područja Stari Grad Visoki* koji je izradio Zavod za zaštitu spomenika FBiH, u saradnji sa Općinom Visoko i Zavičajnim muzejom, i kojim je planiran nastavak arheoloških i restauratorsko-konzervatorskih radova na potpunom otkrivanju i rekonstrukciji nacionalnog spomenika za koje je potrebno obezbijediti iznimno velika novčana sredstva.

**4) *Graditeljska cjelina – Crkva sv. Prokopija*** (Odluka broj: 07.2-2-32/04-3 od 02.03.2004. godine)

Nacionalni spomenik čini objekat crkve, crkvenog dvorišta, ogradnog zida, ulazne kapije, parohijskog doma i pokretnog naslijeđa koje čini 18 ikona. Crkva je više puta obnavljana, a posljednji put 1998. godine uz finansijsku podršku Grčke pravoslavne crkve. Usljed vrlo lošeg kvaliteta izvedenih radova pojavio se niz oštećenja koje je potrebno sanirati. Nažalost, i pored određenih inicijativa od strane menadžmenta muzeja tokom 2014. godine nisu zabilježene aktivnosti na nastavku sanacije objekta iako je sanacija potrebna i na enterijeru i eksterijeru objekta, a takođe i na objektu svešteničke kuće odnosno parohijskog doma. Takođe, saradnja sa Pravoslavnom crkvenom općinom nije donijela adekvatne planirane pomake.

**5) *Arheološko područje – Prahistorijsko naselje na lokalitetu Okolište u naseljima Okolište i Radinovići***

(Odluka broj: 05.2-2-159/06-3 od 05.09.2006. godine)

Nacionalni spomenik čini *neolitski tel* sa naseljem iz neolitskog perioda. Lociran je između naselja Radinovići i Okolište na zemljištu zvanom Bregovi i Uzgraja. Arheološka istraživanja u okviru naučno-istraživačkog projekta *„Butmirska kultura – neolitske populacije centralne Bosne“*, provedena u periodu od 2002. do 2008. godine, od strane Zemaljskog muzeja BiH u saradnji sa Rimsko-germanskom komisijom Njemačkog arheološkog instituta u Frankfurtu i Univerziteta u Bambergu i Kilu te Zavičajnog muzeja u Visokom potvrdila su postojanje prahistorijskih naselja na lokalitetima Okolišta, Donjeg Moštra, Zagrebnica i Kundruka. Okolište je ušlo u grupu najznačajnijih neolitskih nalazišta u Evropi. Interesantna je činjenica da su sistematska rekognosciranja lokaliteta Donje Moštre otkrila pored butmirske kulture i nešto starije kakanjske i arheološke nalaze sa tragovima latenske, badenske i vučedolske kulture. Izdanje Glasnika Zemaljskog muzeja BiH, Arheologija, sveska 50/51 od 2009. godine u potpunosti je posvećeno rezultatima istraživanja u naseljima Okolište i Radinovići u periodu od 2002. do 2008. godine.

Zbog nedostatka prostora u zgradi Zavičajnog muzeja odlukom ranijih nadležnih općinskih organa artefakati sa ovog lokaliteta privremeno su smješteni u prostor *Suda* (stara zgrada) Visoko i prostor balkona sale *Partizan* u Visokom. Upravni odbor je informisan o ovoj situaciji i bilo je ideja da se dio prostora novog Kulturnog centra u Prijekom ustupi za ovu namjenu.

**6) *Građevinska cjelina – Samostan Sv. Bonaventure*** (Odluka broj: 07.3-2.3-73/12-19 od 04.06.2012. godine)

Nacionalni spomenik se sastoji od zgrade samostana sa gimnazijom i sjemeništem, pripadajuće crkve i pokretnog naslijeđa koje čini zbirka slika starih majstora. Objekat samostana sa crkvom, školom i sjemeništem Franjevci su izgradili u Visokom 1900. godine. Godine 1913/14. objekat je dograđen na sjevernom dijelu. Godine 1924. škola dobija pravo javnosti tako da od 1925/26. godine veći broj čine vanjski đaci u odnosu na sjemeništarce. Godine 1928. u blizini gimnazije izgrađen je Konvikt, gdje su bili smješteni đaci koji nisu imali namjeru postati svećenici. Godine 1935. izgrađen je Dom Sv. Ante, objekat koji je imao namjenu prostora za kulturne manifestacije.

Godine 1939. u blizini zgrade sjemeništa podignuta je gimnastička dvorana „Svetog Ante“, po projektu Karla Paržika. U Konvikt je 1945. godine smještena kasarna JNA. Godine 1959. proširena je sakristija crkve u sklopu cjeline Samostana i nad njom je izgrađen oratorij, gdje je danas smještena „Etnografska zbirka“. Pored toga, 1975. godine ustanovljen je Lapidarij, arheološka zbirka gdje su smješteni artefakti iz antičkog i srednjovjekovnog perioda, dijelom sa područja Visokog. Iste godine ustanovljena je i etnografska zbirka. Tokom 2014. godine formirana je manja prirodoslovna zbirka.

Pravo javnosti Franjevačkoj gimnaziji u potpunosti je vraćeno 1992. godine. Nakon 1995. godine, objekat Konvikta vraćen je u posjed franjevaca, te su u njega ponovo smješteni đaci i profesori, a tu se odvija nastava za vanjske đake.

● **Na privremenoj listi Komisije za očuvanje nacionalnih spomenika na području Općine Visoko nalaze se tri**

**spomenika:**

1. **Alaudinova (Šadrvanska) džamija,** pod rednim brojem 760

**2. Samostan – Arnautovići,** pod rednim brojem 762

**3. Nakšibendijska (džamija odnosno tekija),** pod rednim brojem 765 („Sl. glasnik BiH“, broj 33/02)

Što se tiče postupka za proglašenje nacionalnim spomenikom **srednjovjekovnih nadgrobnih spomenika - stećaka na području općine Visoko –** **Bijele Vode,** **Buzići, Čifluk, Dobrinje, Dvor, Džindići, Ginje, Goduša, Gorani, Klisa, Malo Čajno, Maurovići, Poriječani, Tušnjići, Uvorići i Zbilje** pokrenutog na osnovu peticije od 07.04.2011. godine muzej je ponovo informisan da još nema nikakvih izmjena po tom pitanju od strane Komisije za očuvanje nacionalnih spomenika BiH.

**T E R E N S K I R A D**

U okviru praćenja stanja lokaliteta kulturno-historijskog naslijeđa na području općine Visoko, kao i u okviru pedagoškog rada - predavanja stručnog osoblja muzeja na lokalitetima nacionalnih spomenika i ostalih spomenika kulturno-historijskog naslijeđa na području općine Visoko, te terenskog rada u okviru realizacije muzejskih projekata tokom 2014. godine bilo je više izlazaka na teren od kojih izdvajamo:

*-* ***Arheološki lokalitet – utvrda Bedem ( Kuline) u naselju Grajani*** *(spomenik I kategorije)*

Na osnovu usmene izjave Adema Goluba iz Grajana, MZ Buci, od 17.01.2014. godine napravljena je službena zabilješka muzeja o uočenim neovlaštenim iskopavanjima na lokalitetu poznatom pod nazivom *Kula - Bedem* ili *Kulina* u Grajanima*.*

Gospodin Golub informisao je muzej da je primijetio da nepoznata lica u posljednje vrijeme vrše često iskopavanja na lokalitetu i da postoji opasnost od urušavanja gradine. U ime mještana predložio je da se lokalitet ogradi ili na neki drugi način zaštiti od nedozvoljenog iskopavanja.

Muzej je i ranije dobijao slične informacije i energično reagovao po pitanju neovlaštenog iskopavanja ne samo na ovom već i drugim lokalitetima. U pojedinim slučajevima bili su uključeni i predstavnici SJB Visoko. Od strane muzeja bilo je čak i prijava Policijskoj upravi u Visokom, upravo vezano za navedeni lokalitet, a takođe organizovane su i press-konferencije na temu neovlaštenih arheoloških iskopavanja na lokalitetima s područja općine Visoko. Muzej nema inspekcijske nadležnosti, a federacija ima samo dva inspektora za ovu oblast.

- ***Spomen-obilježje šehidima i poginulim borcima općine Visoko****,*izlazak radi prigodnog predavanja učenicima i nastavnicima Perzijsko-bosanskog koledža, OŠ „Đulistan“ i Predškolske ustanove „Behar“ iz Lješeva povodom Dana nezavisnosti BiH – 1. marta. U okviru obilježavanja praznika organizovan je „*defile slobode*“ ulicama Sarajeva, Visokog, Kaknja i Breze te polaganjem cvijeća na mezarja i spomen-obilježja istaknut je značaj ovog datuma u novijoj historiji Bosne i Hercegovine. Na spomen-obilježju šehidima i poginulim borcima u centru Visokog prigodno predavanje održao je direktor Zavičajnog muzeja prof. Senad Hodović, muzejski savjetnik.

- ***Prostor Aktiva žena u Donjem Moštru****,* izlasci na teren u okviru realizacije projekta „*Etnografija moštranskog kraja*“ radi uvida i selekcije tekstilnih kućanskih predmeta, narodnih nošnji i ostalog pokućstva koje su članice Aktiva žena iz D. Moštra donijele u prostorije Aktiva u D. Moštru. Selekciju predmeta koji su predstavljeni na izložbi u muzeju, jednoj od programskih aktivnosti projekta, napravile su kustosice muzeja.

- ***Graditeljska cjelina - Tabhanska džamija***, obavljeno je nekoliko izlazaka na lokalitet radi utvrđivanja stanja objekta nacionalnog spomenika nakon proglašenja vanrednog stanja na teritoriji ZDK usljed obilnih padavina koje su prouzrokovale izlijevanje rijeke Fojnice iz korita. Tom prilikom konstatovano je da objekat same džamije i mezarja uz džamiju nije bio ugrožen. Pomoćni objekat uz džamiju – abdesthana i sanitarni čvor koji je smješten u objektu bio je zahvaćen poplavom u proteklom periodu. Prema vidljivim pokazateljima i izjavi imama džamije Asim ef. Muslije nivo vode u pomoćnom objektu – abdesthani je dosezao visinu od cca 80 – 100 cm. Prilikom posljednjeg izlaska na teren konstatovano je da su prostorije pomoćnog objekta već očišćene, osušene i higijenski spremne za upotrebu.

- ***Arheološko područje Mili, u naselju Arnautovići****,* izlazak na lokalitet radi pregleda stanja lokaliteta i čišćenja od strane zaposlenika Muzeja uz povremeno angažovanje radnika JKP „Visočica“ uoči organizovanih grupnih posjeta.

- ***Ulica******Braće Zečevića, Skopljaka, Donja Mahala, Kralja Tvrtka, Mule Hodžića, Oruča i dr.,***izlasci na teren radi evidentiranja spomenika kulturno-historijskog naslijeđa na području općine Visoko u okviru studije o mogućnostima zaštite i uređenja kulturno-historijskog naslijeđa na području općine u cilju najnovije izrade izmjena i dopuna Prostornog plana općine Visoko.

- ***Srednjovjekovni kraljevski bosanski grad Visoki,*** prilikom izlaska predstavnika Muzeja na lokalitet konstatovano je prisustvo smeća koje posjetioci redovno ostavljaju. Takođe, Fondacija kada vodi grupe posjetilaca na lokalitet ne obavještava Muzej niti traži stručnog predavača iz muzeja.

**III AKTIVNOSTI USTANOVE U 2014. GODINI KOJE SU REALIZIRANE,**

**A NISU BILE PREDVIĐENE PLANOM RADA**

- Realizacija *izložbe**fotografija,**forum teatar i predstavljanje kampanje „Lice Roma“* u okviru obilježavanja 8.

aprila – Svjetskog dana Roma u periodu 08. i 09.04.2014. godine,

- Realizacija izložbe *fotografija,* *dramskih tekstova,**promotivnog materijala sa održanih predstava****,*** *te nagrada i*

*priznanja* uokviru programa obilježavanja 10 godina postojanja i rada Udruženja mladih ljubitelja scenskih

umjetnosti „*Confero*“ iz Visokog u periodu od 11.04. do 25.04.2014. godine,

- Stručni timski rad osoblja muzeja na evidentiranju kulturno-historijskog naslijeđa na području općine Visoko u

okviru izrade izmjena i dopuna Prostornog plana općine Visoko za 2014-2034. godina,

- *Okrugli sto „Naučnik, književnik i minijaturist Nasuh Matrakči Visočanin“* u okviru manifestacije UNESCO-

va godina Nasuha Matrakčije Bošnjaka – 450 godina od smrti (1564-2014) održan 13.12.2014. godine,

- Izložba *reprodukcija minijatura Nasuha Matrakčije Visočanina* otvorena 24.12.2014. godine do kraja godine.

- *Aplikacija muzeja za dodjelu javnog priznanja – Povelja općine Visoko za 2014. godinu*

Na osnovu Javnog poziva za predlaganje kandidata za dodjelu javnih priznanja Općine Visoko za 2014. godinu

Muzej je dostavio prijedlog / aplikaciju za dodjelu javnog priznanja – Povelja Općine Visoko njemačkim

institucijama: *Rimsko-germanskoj komisiji Njemačkog arheološkog instituta iz Frankfurta na Majni i Institutu*

*za prahistoriju i ranu historiju Univerziteta u Kilu* koji su predvodili arheološka istraživanja u Okolišću od

2002-2007. godine. Prijedlog muzeja prihvaćen je na 20. sjednici Općinskog vijeća održanoj 26.07.2014.

godine.

**IV FINANSIJSKI POKAZATELJI POSLOVANJA USTANOVE U 2014. GODINI**

|  |  |  |
| --- | --- | --- |
| **P R I H O D I** | **2014** | **2013** |
|  | **1. Sredstva za osnovnu djelatnost muzeja – ZE-DO kanton**  **2. Grantovi od ostalih nivoa vlasti – grantovi po projektima**  **-** sredstva ZE-DO kantona (kulturne manifestacije i izdavačku djelatnost  i zaštita kulturno-historijskih spomenika)  **-** grant iz Budžeta općine Visoko (dio materijalnih troškova)  **-** prihodi za zapošljavanje pripravnika ( Zavod za zapošljavanje ZDK i  Općina)  - naknade za rad Upravnog i Nadzornog odbora iz Budžeta  općine Visoko za 2013. i 2014. godinu  - namjenska sredstva Općine Visoko (promocije i druge manifestacije)  - refundacija bolovanja preko 42 dana  **3.** **Ostali vanredni prihodi (ulaznice, kamate i dr.)**    **Ukupno:** | 110.772,oo  **-**  5.000,oo  0,oo  6.895,oo  1.125,oo  0,oo  885,oo  **124.677,oo** | 107.459,oo  5.500,oo  3.600,oo  7.058,oo    5.750,oo  -  3.215,oo  1.404,oo  **133.986,oo** |
| **R A S H O D I** | **2014** | **2013** |
| * izdaci za bruto plate i naknade stalno zaposlenih * izdaci za doprinos na teret poslodavca * izdaci za putne troškove (vanjski saradnici, promotori-stručni saradnici) * izdaci za energiju (struja, lož ulje, benzin, i sl.) * izdaci za komunalne usluge * izdaci za nabavku materijala * izdaci za tekuće održavanje zgrade i ostali nepomenuti troškovi * izdaci za osiguranje i bankarske usluge * izdaci za ugovorene usluge (Upravni odbor, Nadzorni odbor, Ugovori o   djelu sa spoljnim saradnicima ...)    **U K U P N O:** | 89.233,oo  9.211,oo  1.145,oo  7.320,oo  3.330.oo  2.509,oo  384,oo  1.796,oo  8.499,oo  **123.427,oo** | 85.931,oo  9.490,oo  274,oo  5.054,oo  3.107,oo  4.509,oo  11.716,oo  902,oo  12.722,oo  **133.705,oo** |
| **VIŠAK PRIHODA NAD RASHODIMA** | **1.250,oo** | **281.oo** |
| Javna ustanova Zavičajni muzej – Visoko je po Godišnjem Finansijskom izvještaju za period 01.01. do 31.12.2014. godine ostvarila prihod u iznosu =124.677,oo KM i rashod u iznosu = 123.427,oo KM. Muzej je poslovao pozitivno, sa razlikom prihoda nad rashodima u iznosu =1.250,oo KM. | | |

**V PROBLEMI U RADU I POSLOVANJU USTANOVE**

**a) Tehnička opremljenost muzeja i uslovi rada**

- Dosadašnjim radom na Generalnoj rekonstrukciji zgrade muzeja (IV faze), ostvaren je značajan pomak na planu poboljšanja uslova rada u muzeju. Po projektu Generalne rekonstrukcije zgrade u narednom periodu ostaje da se realizuje sljedeće: 1. Nabavka mobilijara za stalnu postavku u izložbenom prostoru i 2. Opremanje konzervatorsko-preparatorske radionice predviđene na tavanu zgrade.

Tokom 2014. godine shodno ranijoj odluci Upravnog odbora Muzeja u starom sazivu sa redovne XXII sjednice od 19.12.2011. godine te potvrđenoj na XXXIV sjednici UO od 20.05.2013. godine, nakon obezbjeđivanja materijalnih pretpostavki i nakon prikupljanja tri važeće ponude od zvaničnih distributera, nabavljena su dva kompjutera sa printerima radi omogućavanja uslova za digitalizaciju muzejske građe i poboljšanja rada kustosa.

**b) Kadrovska problematika**

- Muzej još uvijek nema popunjenu kadrovsku strukturu po zbirkama. Muzeju je prijeko potreban dipl. arheolog, prof. historije kao i dipl. historičar umjetnosti. I pored velikog broja zahtjeva u zadnjih nekoliko godina upućenih Vladi ZE-DO kantona još od 2003. godine Zavičajnom muzeju nikada nije odobreno nijedno novo radno mjesto kustosa, iako po sistematizaciji koju je odobrila Vlada ZE-DO kantona i općina Visoko ima potrebu za 12 uposlenika od čega 9 sa VSS.

- Zavičajni muzej Visoko nema zaposlenog preparatora-restauratora i konzervatora, te sve stručne usluge iz ove

oblasti pružaju eksperti iz Sarajeva uz novčanu naknadu. Povremeno se vrši elementarna edukacija osoblja

visočkog muzeja za ovu oblast rada, ali to nije dovoljno.

**VI PRIJEDLOZI MJERA ZA RJEŠAVANJE POSTOJEĆIH PROBLEMA USTANOVE**

**1.** U potpunosti realizirati *Projekat generalne rekonstrukcije zgrade Zavičajnog muzeja* kako bi se stekli optimalni

uslovi za rad. To podrazumijeva u narednom periodu nabavku mobilijara za stalnu muzejsku postavku.

**2.** Realizirati inicijativu muzeja odnosno reaktivirati ranije donesene Zaključke Općinskog vijeća iz 2006. i 2007.

godine po pitanju prenosa prava raspolaganja i upravljanja lokalitetima kulturno-historijskog naslijeđa na

području općine Visoko:

- *Komisija za estetsko uređenje i zaštitu čovjekove okoline Općine Visoko, na 7. sjednici održanoj 16.09.2005. godine*

*predložila je Općinskom vijeću da se razmotri ponovno pokretanje ranije upućene inicijative za prenošenje prava*

*upravljanja nad kulturno-historijskim naslijeđem na području općine Visoko, na institucije koje su registrovane za tu*

*djelatnost*,

- *Zaključak OV Visoko sa XXI sjednice od 07.10.2006. godine kojim se usvaja prijedlog Komisije za estetsko uređenje i*

*zaštitu čovjekove okoline. Zadužuje se nadležna služba Općine Visoko da preispita mogućnosti za prenos prava*

*upravljanja nad arheološkim lokalitetima općine Visoko na JU Zavičajni muzej Visoko i u skladu s tim pokrene*

*odgovarajuću inicijativu kod nadležnog organa*

*- Zaključak OV Visoko sa XXXII sjednice od 03.11.2007. godine kojim se zadužuje Općinski načelnik i Služba za društvene*

*djelatnosti, boračko-invalidsku zaštitu i raseljena lica da se u 2008. godini donese Globalni plan zaštite i korištenja*

*kulturne baštine na području općine Visoko*.

**3.** Razmotriti mogućnosti obezbjeđenja adekvatnog prostora za realizaciju povremenih i privremenih izložbi

bilo putem izgradnje depandansa uz muzej ili na nekom drugom mjestu.

**4.** Razmotriti mogućnosti obezbjeđenja trajnog rješenja smještaja obimnog arheološkog materijala.

**5.** Diosredstavapredviđenih*Grantom za JU Zavičajni muzej*  koji se redovno dodjeljuje iz Budžeta općine

Visoko trebalo bi utrošiti osim za grijanje takođe i za konkretnu zaštitu eksponata kao i nabavku novih

eksponata i stručne literature, što bi bilo izvodljivo samo ukoliko bi sredstva ako ne u kompletnom onda barem

u približnom iznosu realizirana.

**6.** Urgentna realizacija stava Upravnog odbora Muzeja da se iz sredstava godišnjeg Granta za muzej koji nije moguće realizirati u potpunosti Budžetom Općine ukalkuliše kao dio kompenzacije za naknadu po osnovu komunalne naknade za korištenje objekata i uređaja zajedničke komunalne potrošnje za poslovni objekat muzeja i naknade za korištenje gradskog građevinskog zemljišta za poslovni objekat muzeja. Radi se o većoj sumi novca i muzej ne raspolaže novčanim sredstvima za ovu namjenu. Muzej je javna ustanova, a ne javno preduzeće i sredstva koja se dostavljaju Muzeju strogo su namjenska. Muzej ni od koga ne dobiva novčana sredstva za ovu namjenu.

**VII PRILOG – BILANS STANJA, BILANS USPJEHA I POSEBNI PODACI O PLAĆAMA I BROJU**

**ZAPOSLENIH ZA 2014. GODINU**

U prilogu dostavljamo obrasce završnog računa za 2014. godinu kao i Zaključak Nadzornog odbora Zavičajnog muzeja o izvršenom nadzoru poslovanja Ustanove za period od 01.01.2014. do 31.12.2014. godine sa VII redovne sjednice od 25.02.2014. godine u kome je konstatovano da se rad odvijaou skladu sa zakonskom regulativom i da nije bilo nepravilnosti u radu, te da su novčana sredstva namjenski trošena.

.

**P R E D S J E D N I K U O**

**Emir Uzunalić, prof.**